Labrador red Vrystaat-boer se lewe | Maroela Media
Labrador red Vrystaat-boer se lewe
Christo Prinsloo (63), 'n boer van Steynsrus in die Vrystaat, is Donderdag by sy plaashuis met 'n panga aangeval. Die aanvaller moes egter die hasepad kies nadat Prinsloo en sy Labrador hom bygekom het.
Sers. Thabo Litabe, 'n polisiewoordvoerder, het Vrydag aan Maroela Media gesê Prinsloo was by sy huis, op die plaas Erfpacht, toe die voorval omstreek 13:30 plaasgevind het. "Prinsloo het 'n geraas binne sy huis gehoor. Hy het ondersoek gaan instel en 'n onbekende man in sy 30s in die huis betrap. Die man was met 'n panga gewapen," het Litabe gesê.
Prinsloo het nader aan die aanvaller beweeg om te verhoed dat dié hom met die panga kan aanval. Die twee het gestoei waartydens Prinsloo se Labrador ook die verdagte aangeval het. Die aanvaller het toe van die toneel gevlug sonder om enigiets te steel.
Prinsloo het beserings aan sy kop, arm en vingers opgedoen en is in 'n stabiele toestand in die hospitaal in Kroonstad opgeneem vir behandeling.
Litabe het gesê die polisie ondersoek 'n saak van aanranding met die doel om ernstig te beseer. Niemand is nog in verband met die voorval in hegtenis geneem nie.